正月十二日游東坡白鶴峰故居其北思無邪齋真蹟猶存
作者：楊萬里
朝代：宋

paragraphs: 詩人自古例遷謫，蘇李夜郎并惠州。
人言造物困嘲弄，故遣各捉一處囚。
不知天公愛佳句，曲與詩人爲地頭。
詩人眼底高四海，萬象不足供詩愁。
帝將湖海賜湯沐，僅僅可以當冥搜。
却令玉堂揮翰手，爲提椽筆判羅浮。
羅浮山色濃潑黛，豐湖水光先得秋。
東坡日與群仙遊，朝發崑閬夕不周。
雲冠霞佩照宇宙，金章玉句鳴天球。
但登詩壇將騷雅，底用蟻穴封王侯。
元符諸賢下石者，祗與千載掩鼻羞。
我來剝啄王粲宅，鶴峰無恙江空流。
安知先生百歲後，不來弄月白蘋洲。
無人挽住乞一句，猶道雪乳冰湍不。
當年醉裏題壁處，六丁已遣雷電收。
獨遺無邪四箇字，鸞飄鳳泊蟠銀鈎。
如今亦無合江樓，嘉祐破寺風颼颼。